b'\n_START_ARTICLE_\nOslo\n_START_SECTION_\nEtimologia\n_START_PARAGRAPH_\nEl significat del nom d\'Oslo ha estat objecte de nombrosos debats. Deriva del n\xc3\xb2rdic antic i va ser amb tota probabilitat el nom d\'una vasta granja al lloc dels primers assentaments a Bj\xc3\xb8rvika._NEWLINE_Durant l\'edat mitjana el nom al principi es va lletrejar \xc3\x81sl\xc3\xb3, per a m\xc3\xa9s tard derivar a \xc3\x93sl\xc3\xb3. L\'ortografia m\xc3\xa9s primerenca suggereix que el primer component \xc3\xa1s es refereix al tur\xc3\xb3 d\'Ekeberg, al sud-est de la ciutat (\xc3\xa5s en el noruec modern) o l\'hom\xc3\xb2nim n\xc3\xb2rdic que vol dir \'el d\xc3\xa9u\' o \'la divinitat\'. Les interpretacions m\xc3\xa9s probables, per tant, serien \'El prat sota el tur\xc3\xb3\' o \'El prat dels d\xc3\xa9us\': ambdues s\xc3\xb3n igualment possibles._NEWLINE_Un incendi el 1624 va destruir gran part de la ciutat medieval -la part ara coneguda com a Gamlebyen- i la nova ciutat va ser situada prop de la fortalesa d\'Akershus. El rei Cristi\xc3\xa0 IV de Dinamarca i Noruega reanomen\xc3\xa0 la nova ciutat com a Christiania -o Cristiania, en catal\xc3\xa0-. Des de finals del segle XIX el nom de la ciutat va apar\xc3\xa8ixer escrit tamb\xc3\xa9 com a Kristiania. No se\'n va aprovar oficialment cap, malgrat que ambdues eren v\xc3\xa0lides i s\'acceptaven els seus usos. El nom original d\'Oslo va ser recuperat en una llei de l\'11 de juliol de 1924, i fou efectiva a partir de l\'1 de gener de 1925._NEWLINE_La ciutat va ser un cop referida com a Tigerstaden (\'La ciutat dels tigres\') per l\'escriptor Bj\xc3\xb8rnstjerne Bj\xc3\xb8rnson cap al 1870, a causa de la seva percepci\xc3\xb3 de la ciutat com un lloc fred i perill\xc3\xb3s. Durant anys aquest nom va obtenir un estatus gaireb\xc3\xa9 oficial, i s\'arrib\xc3\xa0 a celebrar-se el mil\xc3\xa8 aniversari de la ciutat amb una fila d\'escultures de tigres al voltant de l\'ajuntament. L\'exist\xc3\xa8ncia de persones sense llar i altres captaires va portar a reformular el sobrenom, Tiggerstaden, \'la ciutat dels captaires\'. Aix\xc3\xb2 ho va plasmar l\'escriptor Knut Hamsun de manera molt dura en la seva novel\xc2\xb7la Sult (Fam, en catal\xc3\xa0) el 1890, portada al cinema el 1966 per Henning Carlsen.\n_START_SECTION_\nHist\xc3\xb2ria\n_START_PARAGRAPH_\nD\'acord amb les sagues escandinaves, Oslo va ser fundada pels voltants de l\'any 1048 pel rei Harald III, encara que recerques arqueol\xc3\xb2giques recents han trobat tombes cristianes anteriors a l\'any 1000, cosa que prova que una comunitat ja s\'havia implantat anteriorment sobre l\'indret. Aix\xc3\xb2 va justificar la celebraci\xc3\xb3 del mil\xc2\xb7lenari d\'Oslo des de l\'any 2000._NEWLINE_Va ser considerada la capital despr\xc3\xa9s del regnat d\'H\xc3\xa5kon V (1299-1319), el primer rei a establir-se permanentment a la ciutat, i qui va iniciar la construcci\xc3\xb3 de la fortalesa d\'Akershus. El 1387, el regne de Noruega va passar a estar sota domini dan\xc3\xa8s, i Oslo va esdevenir un petit centre administratiu provincial, mentre que el rei en t\xc3\xadtol residia a Copenhaguen. Per mostrar fins a quin punt aix\xc3\xb2 va provocar que la ciutat s\'esborr\xc3\xa9s de la hist\xc3\xb2ria, la Universitat d\'Oslo no es va inaugurar fins al 1813._NEWLINE_Oslo va ser destru\xc3\xafda per un incendi el 1624, i va ser reconstru\xc3\xafda a l\'altre costat de la badia, prop de la fortalesa d\'Akershus, pel rei Cristi\xc3\xa0 IV, que li don\xc3\xa0 el nom de Christiania._NEWLINE_El 1814, amb la dissoluci\xc3\xb3 de la uni\xc3\xb3 entre els regnes de Noruega i Dinamarca, Kristiania va tornar a ser una veritable capital. Es va convertir en el centre de comer\xc3\xa7 i cultura de Noruega, i molts edificis simb\xc3\xb2lics es van anar construint durant el segle, com el palau Reial (1848), el Parlament o Stortinget (1866), la universitat, el Teatre Nacional i la Borsa. Freq\xc3\xbcentada per artistes de renom internacional com Henrik Ibsen, Edvard Munch, Knut Hamsun i Sigrid Undset (Premi Nobel de literatura), Christiania va con\xc3\xa8ixer igualment una edat d\'or cultural._NEWLINE_La ciutat va recuperar el seu antic nom, Oslo, el 1925._NEWLINE_Oslo va acollir els sisens jocs ol\xc3\xadmpics d\'hivern 1952, i consagr\xc3\xa0 aix\xc3\xad el seu estatut de gran ciutat del m\xc3\xb3n occidental. El maig de 1995 hi van ser signats els Acords d\'Oslo entre israelians i palestins, sota l\'\xc3\xa8gida dels Estats Units d\'Am\xc3\xa8rica.\n_START_SECTION_\nAnys 1000-1600\n_START_PARAGRAPH_\nSota el regnat del rei Olaf III, Oslo va esdevenir el principal centre cultural d\'\xc3\x98stlandet. Sant Hallvard es va convertir en sant patr\xc3\xb3 de la ciutat i es representa en el segell de la ciutat._NEWLINE_El 1174, es va construir l\'abadia d\'Hoved\xc3\xb8ya. Les esgl\xc3\xa9sies i abadies es van convertir en grans propietaris de grans extensions de terra, la qual cosa va resultar important per al desenvolupament econ\xc3\xb2mic de la ciutat, sobretot abans de la pesta negra._NEWLINE__NEWLINE_El 25 de juliol de 1197 el rei Sverre i els seus soldats van atacar l\'abadia d\'Hoved\xc3\xb8ya, a Oslo._NEWLINE_Durant l\'edat mitjana, Oslo va tenir grans moments de prosperitat, sobretot durant el regnat del rei Haakon V. Aquests van comen\xc3\xa7ar amb la construcci\xc3\xb3 de la fortalesa d\'Akershus i va ser a partir d\'aleshores quan Haakon V va residir permanentment a la ciutat, va ser el primer rei a fer-ho. Aquest fet va ajudar Oslo a ser la capital de Noruega._NEWLINE_Al final del segle XII, els comerciants de la lliga hanse\xc3\xa0tica de Rostock es van traslladar a la ciutat i van tenir una influ\xc3\xa8ncia important a la ciutat. La pesta negra va arribar a Noruega el 1349 i, igual que en altres ciutats d\'Europa, la ciutat va patir molt aquesta malaltia. Els guanys de les esgl\xc3\xa9sies i les seves terres es van reduir tant que els comerciants de la Hansa van dominar el comer\xc3\xa7 exterior de la ciutat al segle XV.\n_START_SECTION_\nSegle XVII\n_START_PARAGRAPH_\nAmb els anys, el foc va destruir les parts principals de la ciutat moltes vegades, ja que molts dels edificis de la ciutat eren  totalment de fusta. Despr\xc3\xa9s que l\'\xc3\xbaltim incendi del 1624, que va durar tres dies, el rei Cristi\xc3\xa0 IV va decidir que la vella ciutat no havia de ser reconstru\xc3\xafda de nou. Els seus soldats van construir una xarxa de carreteres a Ankershagen prop de la fortalesa d\'Akershus. Va exigir que tots els ciutadans havien de moure les seves botigues i llocs de treball a la nova ciutat de Christiania._NEWLINE_La transformaci\xc3\xb3 de la ciutat pujava lentament durant els primers cent anys. Fora de la ciutat, a prop de Vaterland i Gr\xc3\xb8nland, a prop del nucli antic, una nova banda no administrada de la ciutat va cr\xc3\xa9ixer amb ciutadans de classe baixa.\n_START_SECTION_\nSegle XVIII\n_START_PARAGRAPH_\nAl segle XVIII, despr\xc3\xa9s de la Gran Guerra del Nord, l\'economia de la ciutat va florir amb la construcci\xc3\xb3 naval i el comer\xc3\xa7. La forta economia va transformar Christiania en un port comercial.\n_START_SECTION_\nSegle XIX\n_START_PARAGRAPH_\nCristiania va recuperar la seva categoria de capital el 1814, quan va ser dissolta la uni\xc3\xb3 entre Noruega i Dinamarca. El segle XIX va ser un per\xc3\xadode de gran expansi\xc3\xb3 per a la ciutat i es van construir diversos edificis p\xc3\xbablics, com el palau Reial, la Universitat, el Storting, el Teatre Nacional i molts m\xc3\xa9s. Van sorgir nous barris per allotjar els immigrants arribats d\'altres zones del pa\xc3\xads per treballar en les noves f\xc3\xa0briques que es van crear en la segona meitat del segle. Aquest creixement va ser responsable que Cristiania desplac\xc3\xa9s Bergen com la ciutat m\xc3\xa9s poblada de Noruega al 1850._NEWLINE_L\'1 de gener de 1859 es va integrar a la ciutat la zona de Bymarken (fins llavors una zona rural i boscosa) i una part del municipi d\'Aker amb 9.551 habitants. L\'1 de gener de 1878 es va incorporar a Cristiania una altra banda d\'Aker, amb 18.970 habitants. El 1899 la ciutat va experimentar una crisi en el mercat immobiliari a causa de l\'especulaci\xc3\xb3, i no es va recuperar fins al 1911.\n_START_SECTION_\nSegle XX\n_START_PARAGRAPH_\nEl 1924 es va restablir el nom original de la ciutat, Oslo. El 1931 es va iniciar la construcci\xc3\xb3 de l\'Ajuntament d\'Oslo, per\xc3\xb2 les obres es van aturar per l\'ocupaci\xc3\xb3 alemanya de Noruega durant la Segona Guerra mundial. L\'edifici va ser inaugurat finalment el 1950, i \xc3\xa9s el lloc on es lliura del Premi Nobel de la Pau cada 10 de desembre._NEWLINE_Oslo va ser objectiu clau en la invasi\xc3\xb3 alemanya de Noruega a l\'abril de 1940, ja que els nazis alemanys necessitaven ocupar aquest port per mantenir el subministrament a les seves tropes a Narvik, al nord. El 9 d\'abril, el creuer alemany Bl\xc3\xbccher va ser enfonsat per les defenses costaneres d\'Oslo, situades a uns 11\xc2\xa0km de la ciutat. Els nazis alemanys van decidir aturar l\'atac naval durant unes hores, i el govern noruec va poder escapar de la capital, i se\'n dugu\xc3\xa9 les reserves d\'or. No obstant aix\xc3\xb2, abans del migdia, paracaigudistes alemanys van prendre l\'aer\xc3\xb2drom de la ciutat, que va oferir poca resist\xc3\xa8ncia, i van entrar a Oslo despr\xc3\xa9s d\'una marxa encap\xc3\xa7alada per una banda marcial. Despr\xc3\xa9s de la guerra, el 1948, la poblaci\xc3\xb3 d\'Oslo va augmentar notablement (un 46%), quan se li va incorporar la totalitat del municipi d\'Aker._NEWLINE__NEWLINE_Des del 1990 la ciutat celebra la cerim\xc3\xb2nia del Premi Nobel de la Pau. Al llarg de l\'\xc3\xbaltima part del segle XX Oslo va passar de ser una petita ciutat escandinava a una de les m\xc3\xa9s il\xc2\xb7lustres ciutats del nord d\'Europa, i \xc3\xa9s des d\'aleshores la ciutat m\xc3\xa9s important de Noruega tant a nivell cultural com econ\xc3\xb2mic i pol\xc3\xadtic.\n_START_SECTION_\nSegle XXI\n_START_PARAGRAPH_\nEls fets m\xc3\xa9s importants al segle XXI van tenir lloc el 22 de juliol de 2011, a les 15.30 h, quan va haver-hi una gran explosi\xc3\xb3 al costat de la delegaci\xc3\xb3 del govern noruec al centre d\'Oslo. En aquesta explosi\xc3\xb3 hi moriren vuit persones._NEWLINE_Aquell mateix dia, a les 17.00 h, es va produir un tiroteig en un campament de les joventuts del Partit Laborista (al govern), ocorregut a l\'illot d\'Ut\xc3\xb8ya (llac Tyrifjorden, Buskerud). Les autoritats van recollir 76 morts en aquell atac. Els atacs van ser dirigits per Anders Behring Breivik, que va ser arrestat el mateix dia dels atemptats.\n_START_SECTION_\nGeografia\n_START_PARAGRAPH_\nOslo ocupa el territori que se situa al l\xc3\xadmit septentrional del fiord hom\xc3\xb2nim. En totes les altres direccions, la ciutat est\xc3\xa0 envoltada de pujols verdosos. Pels voltants s\'hi compten una quarantena d\'illes, i la m\xc3\xa9s important \xc3\xa9s Malm\xc3\xb8ya (0,56\xc2\xa0km\xc2\xb2), aix\xc3\xad com no menys de 343 llacs. Aquests \xc3\xbaltims constitueixen una font important d\'aigua potable per a tot l\'oest de la ciutat._NEWLINE_El punt m\xc3\xa9s elevat n\'\xc3\xa9s el pujol Kirkeberget, de 629 metres. Encara que la superf\xc3\xadcie coberta per la ciutat sigui molt destacable respecte a les altres metr\xc3\xb2polis europees, la poblaci\xc3\xb3 oslo\xc3\xafta continua sent feble: el territori municipal compr\xc3\xa8n nombrosos parcs i espais oberts, i li donen un aspecte airejat i verd._NEWLINE_Encara que la majoria dels boscos i llacs que envolten Oslo siguin privats, existeix un ampli consens popular per a la seva conservaci\xc3\xb3, a risc de perjudicar el desenvolupament de la ciutat. Nombrosos barris d\'Oslo sofreixen, per tant, de congesti\xc3\xb3, cosa que \xc3\xa9s compensada pel marc de vida \xc3\xbanic ofert als ciutadans: l\'acc\xc3\xa9s quasi immediat a la natura salvatge.\n_START_SECTION_\nReligi\xc3\xb3\n_START_PARAGRAPH_\nOslo t\xc3\xa9 nombroses comunitats religioses. El 2008 el 63% de la poblaci\xc3\xb3 era membre de l\'Esgl\xc3\xa9sia de Noruega, un tant per cent m\xc3\xa9s baix que la mitjana nacional de 82%. El 2011, gaireb\xc3\xa9 el 20% de la poblaci\xc3\xb3 es va registrar en altres comunitats religioses o de postura de vida.\n_START_SECTION_\nPol\xc3\xadtica\n_START_PARAGRAPH_\nOslo \xc3\xa9s la capital de Noruega, i com a tal, \xc3\xa9s la seu del govern nacional de Noruega. La majoria de governants, entre ells el primer ministre, es reuneixen al Regjeringskvartalet, un grup d\'edificis propers al Parlament nacional, l\'Storting._NEWLINE_Constitu\xc3\xafda com a municipi i comtat de Noruega, la ciutat d\'Oslo est\xc3\xa0 representada a l\'Storting per dinou membres del parlament. Aquests membres formen part dels partits seg\xc3\xbcents: sis s\xc3\xb3n del Partit Laborista, uns altres sis del Partit Conservador, dos del Partit del Progr\xc3\xa9s, uns altres dos del Partit Liberal, un del Partit Socialista d\'Esquerra, la Democr\xc3\xa0cia Cristiana i el Partit Verd tenen un cadascun [necessita actualitzar-se]._NEWLINE_El municipi i el comtat d\'Oslo han tingut un sistema parlamentari de govern des del 1986. La m\xc3\xa0xima autoritat de la ciutat \xc3\xa9s l\'Ajuntament (Bystyret), que actualment t\xc3\xa9 59 escons. Els representants s\xc3\xb3n triats popularment cada quatre anys. L\'Ajuntament t\xc3\xa9 cinc comit\xc3\xa8s permanents, i cadasc\xc3\xba t\xc3\xa9 les seves pr\xc3\xb2pies \xc3\xa0rees de responsabilitat. Els partits amb m\xc3\xa9s representaci\xc3\xb3 a l\'Ajuntament despr\xc3\xa9s de les eleccions del 2015 s\xc3\xb3n el Partit Laborista i el Partit Conservador, amb 20 i 19 representants, respectivament.\n_START_SECTION_\nEconomia\n_START_PARAGRAPH_\nOslo \xc3\xa9s un important centre econ\xc3\xb2mic del sector mar\xc3\xadtim a Europa i t\xc3\xa9 aproximadament 980 companyies i 8.500 empleats en el sector, entre elles algunes de les m\xc3\xa9s grans empreses mundials de vaixells, de servei de c\xc3\xa0rrega i d\'asseguradores. Det Norske Veritas, amb seu a H\xc3\xb8vik, als afores d\'Oslo, \xc3\xa9s una de les tres principals societats de classificaci\xc3\xb3 del m\xc3\xb3n, amb el 16,5% de la flota mundial en el seu registre. El port d\'Oslo \xc3\xa9s el major port de c\xc3\xa0rrega i de passatgers del pa\xc3\xads. Prop de 6.000 vaixells hi fondegen anualment, amb un total de sis milions de tones de c\xc3\xa0rrega i m\xc3\xa9s de cinc milions de passatgers._NEWLINE_El producte interior brut d\'Oslo va aconseguir el 2003 268.047 milions de corones noruegues (uns 30.500 milions d\'euros), contribuint amb el 17% del PIB nacional.  La regi\xc3\xb3 t\xc3\xa9 un dels m\xc3\xa9s elevats PIB per c\xc3\xa0pita d\'Europa, amb 391.399 corones noruegues (44.500 \xe2\x82\xac) el 2003. Si Noruega fos part de la Uni\xc3\xb3 Europea, la regi\xc3\xb3 d\'Oslo ocuparia el quart lloc en PIB per c\xc3\xa0pita, darrere de Londres, Brussel\xc2\xb7les i Luxemburg. La Borsa d\'Oslo t\xc3\xa9 la seu en aquesta ciutat._NEWLINE_Oslo \xc3\xa9s tamb\xc3\xa9 una de les ciutats m\xc3\xa9s cares del m\xc3\xb3n. Encara que Oslo t\xc3\xa9 el mercat d\'habitatge m\xc3\xa9s car de Noruega, \xc3\xa9s m\xc3\xa9s barat en comparaci\xc3\xb3 amb altres ciutats del m\xc3\xb3n. D\'acord amb un informe de la societat banc\xc3\xa0ria su\xc3\xafssa UBS AIG de l\'agost de 2006, Oslo i Londres van ser les ciutats m\xc3\xa9s cares d\'aquell any.\n_START_SECTION_\nPaisatge urb\xc3\xa0\n_START_PARAGRAPH_\nEl paisatge urb\xc3\xa0 d\'Oslo s\'ha desenvolupat formant una moderna ciutat amb diversos punts d\'acc\xc3\xa9s, una extensa xarxa de metro i un nou centre financer i cultural. El 2008 es va dur a terme a Londres una exposici\xc3\xb3 que mostrava la premiada \xc3\xb2pera d\'Oslo, l\'esquema de regeneraci\xc3\xb3 urbana del passeig mar\xc3\xadtim d\'Oslo, i la nova Biblioteca Deichman. La majoria dels edificis de la ciutat i en les comunitats de ve\xc3\xafns s\xc3\xb3n baixos, nom\xc3\xa9s en destaca en al\xc3\xa7ada el Plaza, el Postgirobygget i els gratacels de Bj\xc3\xb8rvika.\n_START_SECTION_\nArquitectura\n_START_PARAGRAPH_\nL\'arquitectura d\'Oslo \xc3\xa9s molt diversa. L\'arquitecte Carl Frederik Stanley (1769-1805), que va ser educat a Copenhaguen, va passar alguns anys a Noruega al voltant del segle XIX. Durant aquest temps va fer obres menors per als rics clients de la rodalia d\'Oslo, per\xc3\xb2 el seu assoliment m\xc3\xa9s gran va ser la renovaci\xc3\xb3 de la Katedralskole d\'Oslo, completada el 1800. Es va afegir un p\xc3\xb2rtic cl\xc3\xa0ssic al capdavant d\'una estructura m\xc3\xa9s gran, i un auditori semicircular va ser ocupat pel Parlament el 1814 com a lloc temporal. Actualment es conserva al Norsk Folkemuseum com a monument nacional._NEWLINE_Quan Cristiania va esdevenir capital de Noruega el 1814, pr\xc3\xa0cticament no hi havia edificis adequats per a les moltes institucions governamentals noves. Es va iniciar un ambici\xc3\xb3s programa de construcci\xc3\xb3, per\xc3\xb2 avan\xc3\xa7ava molt lentament a causa de les limitacions econ\xc3\xb2miques. La primera construcci\xc3\xb3 important va ser el palau Reial, dissenyat per Hans Linstow i constru\xc3\xaft entre el 1824 i el 1848. Tamb\xc3\xa9 Linstow va dissenyar el carrer Karl Johans, l\'avinguda que uneix el palau i la ciutat, amb una pla\xc3\xa7a monumental a mig carrer, envoltada pels edificis de la Universitat, el Parlament (Storting) i altres institucions. Nom\xc3\xa9s els edificis de la universitat es van realitzar d\'acord amb aquest pla. Christian Heinrich Grosch, un dels primers arquitectes educats completament a Noruega, va dissenyar l\'edifici original de la Borsa d\'Oslo (1826-1828), la branca local del Banc de Noruega (1828), el Teatre de Christiania (1836-1837), i el primer campus de la Universitat d\'Oslo (1841-1856). Els edificis de la universitat van ser dissenyats per l\'arquitecte alemany Karl Friedrich Schinkel. La influ\xc3\xa8ncia de l\'arquitectura alemanya va persistir a Noruega, i molts edificis de fusta van seguir els principis del neoclassicisme. A Oslo, l\'arquitecte alemany Alexis de Chateauneuf va dissenyar Trefoldighetskirken, la primera esgl\xc3\xa9sia neog\xc3\xb2tica, completada per von Hanno el 1858._NEWLINE__NEWLINE_Un gran nombre d\'edificis, sobretot a Oslo, van ser constru\xc3\xafts en l\'estil modernista, i el primer fou el restaurant Skansen (1925-1927), per Lars Backer, demolit el 1970. Backer tamb\xc3\xa9 va dissenyar un restaurant a Ekeberg, que es va obrir el 1929. La galeria d\'art de Kunstnernes Hus va ser formada per pintures de Gudolf Blakstad i Herman Munthe-Kaas (1930), que mostren la influ\xc3\xa8ncia de la tend\xc3\xa8ncia classicista precedent de la d\xc3\xa8cada de 1920. La remodelaci\xc3\xb3 de l\'aeroport d\'Oslo a Gardermoen, que es va obrir el 1998, va ser el projecte de construcci\xc3\xb3 m\xc3\xa9s gran de Noruega fins a data actual.\n_START_SECTION_\nEducaci\xc3\xb3\n_START_PARAGRAPH_\nOslo \xc3\xa9s la principal ciutat en oferta educativa de tota Noruega. \xc3\x89s seu de diverses institucions d\'educaci\xc3\xb3 superior, principalment p\xc3\xbabliques, que cobreixen la majoria dels camps professionals. La Universitat d\'Oslo (Universitetet i Oslo) \xc3\xa9s la universitat m\xc3\xa9s gran de Noruega (amb prop de 30.000 estudiants i 4.600 treballadors), la m\xc3\xa9s antiga (fundada el 1811) i la de m\xc3\xa9s prestigi. Imparteix carreres en les \xc3\xa0rees seg\xc3\xbcents: ci\xc3\xa8ncies socials, humanitats, ci\xc3\xa8ncies medicobiol\xc3\xb2giques i matem\xc3\xa0tiques, a m\xc3\xa9s d\'impartir la llicenciatura en educaci\xc3\xb3._NEWLINE_No obstant aix\xc3\xb2, \xc3\xa9s el Col\xc2\xb7legi Universitari d\'Oslo (H\xc3\xb8gskolen i Oslo, abreujat HIO), una instituci\xc3\xb3 de car\xc3\xa0cter regional, el que t\xc3\xa9 l\'oferta m\xc3\xa9s gran d\'estudis professionals. \xc3\x89s el col\xc2\xb7legi universitari p\xc3\xbablic m\xc3\xa9s gran de Noruega amb m\xc3\xa9s de 11.000 estudiants. En la branca de les arts, Oslo \xc3\xa9s l\xc3\xadder al pa\xc3\xads amb l\'Acad\xc3\xa8mia Nacional d\'Arts, que se subdivideix en les facultats de disseny, art dram\xc3\xa0tic i arts visuals. Tamb\xc3\xa9 t\xc3\xa9 l\'Escola Superior Nacional de M\xc3\xbasica._NEWLINE_Altres instituts p\xc3\xbablics importants a escala nacional s\xc3\xb3n els col\xc2\xb7legis universitaris especialitzats: el de Veterin\xc3\xa0ria, el d\'Educaci\xc3\xb3 F\xc3\xadsica, el d\'Arquitectura i Disseny (un dels tres instituts d\'arquitectura del pa\xc3\xads), i el de Policia (un dels dos campus, l\'altre \xc3\xa9s a Bod\xc3\xb8); tots amb cursos de grau i postgrau, mentre que el de veterin\xc3\xa0ria ofereix a m\xc3\xa9s estudis t\xc3\xa8cnics. Hi ha tamb\xc3\xa9 l\'Institut de Defensa, amb el seu \xc3\xbanic campus a nivell nacional._NEWLINE_Entre les institucions privades destaca el campus de l\'Escola Superior de Comer\xc3\xa7 BI, que \xc3\xa9s l\'institut superior privat m\xc3\xa9s gran de Noruega i un dels m\xc3\xa9s grans quant a comer\xc3\xa7 d\'Europa amb una matr\xc3\xadcula de 18.700 estudiants. Una altra \xc3\xa9s el campus del Col\xc2\xb7legi Rudolf Steiner, dedicat a l\'ensenyament de la pedagogia Waldorf. Algunes escoles m\xc3\xa9s s\xc3\xb3n de car\xc3\xa0cter religi\xc3\xb3s, dedicades a formar catequistes, diaques i pastors, per\xc3\xb2 tamb\xc3\xa9 ofereixen estudis sobre infermeria, salut, treball social i ter\xc3\xa0pia ocupacional. Entre elles es pot esmentar el Col\xc2\xb7legi Universitari Diakonhjemmet, dirigit per l\'Esgl\xc3\xa9sia de Noruega.\n_START_SECTION_\nMuseus i galeries\n_START_PARAGRAPH_\nEn algunes cases d\'Oslo hom troba diversos museus i galeries. El Museu Munch cont\xc3\xa9 El crit i altres obres d\'Edvard Munch, que va donar tota la seva obra a la ciutat despr\xc3\xa9s de la seva mort. 50 museus diferents es troben al voltant de la ciutat. El Folkemuseet est\xc3\xa0 situat a la pen\xc3\xadnsula de Bygd\xc3\xb8y i est\xc3\xa0 dedicat a l\'art folkl\xc3\xb2ric, la cultura sami i la cultura v\xc3\xadking. El museu a l\'aire lliure cont\xc3\xa9 155 aut\xc3\xa8ntics edificis antics de totes les parts de Noruega, incloent una esgl\xc3\xa9sia de fusta. El Museu Vigeland es troba al gran parc Frogner, \xc3\xa9s de lliure acc\xc3\xa9s i cont\xc3\xa9 m\xc3\xa9s de 212 escultures de Gustav Vigeland incloent un obelisc i la Roda de la vida. Una altra escultura popular \xc3\xa9s Sinnataggen, un nen donant un cop de peu amb f\xc3\xbaria. Aquesta est\xc3\xa0tua \xc3\xa9s coneguda com una icona de la ciutat. Hi ha tamb\xc3\xa9 un parc enjardinat amb obres d\'artistes noruecs i diversos d\'internacionals, com ara de Salvador Dal\xc3\xad._NEWLINE_El Museu de vaixells v\xc3\xadkings t\xc3\xa9 tres vaixells v\xc3\xadkings trobats a Oseberg, Gokstad i Tune i diversos altres articles \xc3\xbanics de l\'era dels v\xc3\xadkings. El Museu de la ciutat d\'Oslo mant\xc3\xa9 una exposici\xc3\xb3 permanent sobre les persones a Oslo i la hist\xc3\xb2ria de la ciutat. Les cases de Kon-Tiki Museum Kontiki i RA2 de Thor Heyerdahl._NEWLINE_El Museu Nacional t\xc3\xa9, conserva, exhibeix i promou el coneixement p\xc3\xbablic sobre la col\xc2\xb7lecci\xc3\xb3 d\'art m\xc3\xa9s gran de Noruega. El museu no sols mostra exposicions permanents de col\xc2\xb7leccions d\'obres, sin\xc3\xb3 tamb\xc3\xa9 exposicions temporals. Altres museus i galeries importants s\xc3\xb3n la Galeria Nacional, el Museu d\'Art Contemporani, el Museu Nacional, el Museu d\'Arts Decoratives i el Museu Nacional d\'Arquitectura. El nou Museu Nacional d\'Oslo es construir\xc3\xa0 els propers 10 anys i l\'edifici s\'ubicar\xc3\xa0 a Vestbanen darrere del Centre Nobel de la Pau. El Centre Nobel de la Pau \xc3\xa9s una organitzaci\xc3\xb3 independent inaugurada l\'11 de juny de 2005 pel rei Harald V com a part de les celebracions pel centenari de Noruega com a pa\xc3\xads independent. L\'edifici alberga una exposici\xc3\xb3 permanent, i s\'amplia cada any quan s\'anuncia un nou premi Nobel de la Pau, que cont\xc3\xa9 la informaci\xc3\xb3 de tots els guanyadors de la hist\xc3\xb2ria.\n_START_SECTION_\nM\xc3\xbasica\n_START_PARAGRAPH_\nA Oslo es duen a terme un gran nombre de festivals, com el Festival de Jazz d\'Oslo, un festival de jazz de sis dies que se celebra anualment a l\'agost des de 1986. El festival de rock d\'Oslo \xc3\xa9s l\'\xc3\x98yafestivalen, o simplement "l\'\xc3\x98ya". Aquest festival atrau unes 60.000 persones al parc medieval a l\'est d\'Oslo i t\xc3\xa9 una durada de quatre dies._NEWLINE_El Festival Internacional de M\xc3\xbasica Sacra d\'Oslo se celebra anualment des del 2000. El Festival Mundial de M\xc3\xbasica d\'Oslo mostra cantants que s\xc3\xb3n estrelles al seu pa\xc3\xads, per\xc3\xb2 desconeguts a Noruega. El Festival de M\xc3\xbasica de Cambra d\'Oslo es duu a terme l\'agost de cada any i cambres i solistes de nivell mundial es reuneixen a Oslo per actuar en aquest festival. El Festival del Rock Noruec es duu a terme cada mes de juny a Oslo._NEWLINE_La cerim\xc3\xb2nia de lliurament del Premi Nobel de la Pau est\xc3\xa0 encap\xc3\xa7alada per l\'Institut; el lliurament de premis es duu a terme anualment a l\'Ajuntament el 10 de desembre. Tot i que la Lap\xc3\xb2nia est\xc3\xa0 molt lluny de la capital, el Museu Noruec d\'Hist\xc3\xb2ria Cultural celebra el Dia Nacional Sami amb un seguit d\'activitats i entreteniment._NEWLINE_Oslo ha acollit el Festival d\'Eurovisi\xc3\xb3 en dues ocasions.\n_START_SECTION_\nArts esc\xc3\xa8niques\n_START_PARAGRAPH_\nOslo alberga m\xc3\xa9s de 20 teatres, i els m\xc3\xa9s importants s\xc3\xb3n el Teatre de Noruega i el Teatre Nacional ubicat al carrer de Karl Johan. El Teatre Nacional \xc3\xa9s el teatre m\xc3\xa9s gran de Noruega i est\xc3\xa0 situat entre el palau Reial i l\'edifici del parlament, l\'Stortinget. Els noms de Ludvig Holberg, Henrik Ibsen i Bj\xc3\xb8rnstjerne Bj\xc3\xb8rnson estan gravats a la fa\xc3\xa7ana de l\'edifici sobre l\'entrada principal. Aquest teatre representa els actors i escriptors del pa\xc3\xads, per\xc3\xb2 els compositors, cantants i ballarins es representen a l\'acabada d\'obrir \xc3\x92pera d\'Oslo, situada a Bj\xc3\xb8rvika. L\'\xc3\x92pera va ser inaugurada el 2008 i \xc3\xa9s un punt de refer\xc3\xa8ncia nacional, dissenyada per l\'estudi d\'arquitectura noruec Sn\xc3\xb8hetta. La formen dues cases, juntament amb 2.000 seients. L\'edifici va costar 500 milions d\'euros, es va trigar cinc anys a construir i \xc3\xa9s conegut per ser la primera \xc3\x92pera del m\xc3\xb3n en qu\xc3\xa8 la gent pot estar dreta al sostre de l\'edifici.\n_START_SECTION_\nLiteratura\n_START_PARAGRAPH_\nLa majoria dels grans escriptors noruecs han viscut a Oslo durant algun per\xc3\xadode de la seva vida. Per exemple, l\'escriptora guanyadora del Premi Nobel Sigrid Undset va cr\xc3\xa9ixer a Oslo, i va descriure la seva vida all\xc3\xad en la novel\xc2\xb7la autobiogr\xc3\xa0fica Elleve \xc3\xa5r (1934; tradu\xc3\xaft com Els anys m\xc3\xa9s llargs; Nova York, 1971)._NEWLINE_El dramaturg Henrik Ibsen \xc3\xa9s probablement l\'escriptor noruec m\xc3\xa9s fam\xc3\xb3s. Ibsen va escriure obres com Hedda Gabler, Peer Gynt, Casa de nines i La dama del mar. El projecte Cotitzacions Ibsen acabat el 2008 \xc3\xa9s una obra d\'art que consisteix en 69 cites que va fer Ibsen en lletres d\'acer inoxidable que s\'han establert a les voreres de granit dels carrers c\xc3\xa8ntrics de la ciutat._NEWLINE_En els \xc3\xbaltims anys, novel\xc2\xb7listes com Lars Christensen Saabye, Tove Nilsen, Jo Nesb\xc3\xb8 i Roy Jacobsen han descrit la ciutat i la seva gent en les seves novel\xc2\xb7les. En la literatura d\'Oslo de principis del segle XX destaquen els poetes Rudolf Nilsen i Andr\xc3\xa9 Bjerke.\n_START_SECTION_\nMitjans de comunicaci\xc3\xb3\n_START_PARAGRAPH_\nEl principal diari d\'Oslo \xc3\xa9s l\'Aftenposten, per\xc3\xb2 tamb\xc3\xa9 se\'n publiquen uns quants m\xc3\xa9s, com ara el Verdens Gang. L\'oficina principal de l\'empresa de radiodifusi\xc3\xb3 nacional NRK \xc3\xa9s situada a Marienlyst, a Oslo, a prop de Majorstuen, i NRK tamb\xc3\xa9 t\xc3\xa9 serveis regionals en r\xc3\xa0dio i televisi\xc3\xb3. TVNorge (TV Noruega) tamb\xc3\xa9 es troba a Oslo, mentre que la TV 2 (a Bergen) i TV3 (amb seu a Londres) tenen sucursals al centre d\'Oslo. Tamb\xc3\xa9 hi ha una varietat de publicacions especialitzades i empreses de mitjans m\xc3\xa9s petits. Una s\xc3\xa8rie de revistes es produeixen a Oslo. Les dues empreses dominants s\xc3\xb3n Aller Media i Hjemmet Mortensen AB.\n_START_SECTION_\nEsports\n_START_PARAGRAPH_\nOslo va ser la seu dels Jocs Ol\xc3\xadmpics d\'Hivern de 1952 i, a excepci\xc3\xb3 de les proves de descens, realitzades a les muntanyes Norefjell, totes les competicions es van celebrar dins dels l\xc3\xadmits de la ciutat. Les cerim\xc3\xb2nies d\'obertura i clausura es van realitzar a l\'estadi Bislett, que en \xc3\xa8poques recents s\'ha tornat m\xc3\xa9s conegut per les seves competicions internacionals d\'atletisme, conegudes com els jocs de Bislett, que formen part de la Lliga d\'Or d\'atletisme._NEWLINE_L\'\xc3\xa0rea d\'Holmenkollen ha allotjat diversos campionats d\'esqu\xc3\xad n\xc3\xb2rdic i de biatl\xc3\xb3 des de 1930 i la seva competici\xc3\xb3 de salt \xc3\xa9s la m\xc3\xa9s antiga del m\xc3\xb3n, ja que se celebra des del 1892. Holmenkollen va ser seleccionada per a ser novament la seu del Campionat Mundial d\'Esqu\xc3\xad N\xc3\xb2rdic del 2011._NEWLINE_Als mesos d\'estiu, el port es converteix en comptes de competicions per a diversos esdeveniments mar\xc3\xadtims, inclosa la sortida d\'una gran regata de vela que atrau anualment a 1.000 embarcacions competidores, i una carrera d\'embarcacions motoritzades pertanyent a la classe 1 del circuit d\'offshore._NEWLINE_Dos clubs de futbol d\'Oslo, el V\xc3\xa5lerenga i el Lyn participen en la Tippeligaen de Noruega, la m\xc3\xa0xima categoria del futbol al pa\xc3\xads. Tots dos tenen com a seu l\'Ullevaal Stadion, constru\xc3\xaft el 1926 i ampliat i modernitzat el 1998. \xc3\x89s l\'estadi de futbol m\xc3\xa9s gran de Noruega, usat habitualment per als partits de la selecci\xc3\xb3 nacional._NEWLINE_Oslo \xc3\xa9s tamb\xc3\xa9 seu de la Norway Cup, el campionat juvenil de futbol m\xc3\xa9s gran del m\xc3\xb3n, en el qual hi participen anualment delegacions de pa\xc3\xafsos dels cinc continents._NEWLINE_Des de 2005, Oslo compta amb el seu primer equip professional de lacrosse, l\'Oslo Lacrosse._NEWLINE_Quant a hoquei sobre gel, Oslo compta amb dos clubs a la lliga superior, el V\xc3\xa5lerenga Ishockey i el Furuset I.F. El primer va ser guanyador del torneig de copa i de lliga el 2007. El patinatge de velocitat es realitza a la pista de la Vall Hovin, que a l\'estiu acull concerts de m\xc3\xbasica a l\'aire lliure.\n_START_SECTION_\nSeguretat i policia\n_START_PARAGRAPH_\nEl districte policial d\'Oslo \xc3\xa9s el districte policial m\xc3\xa9s gran de Noruega amb m\xc3\xa9s de 2.300 empleats. M\xc3\xa9s de 1.700 dels quals s\xc3\xb3n oficials de policia, amb prop de 140 advocats de policia i 500 empleats civils. El districte compta amb cinc estacions de policia situades al voltant de la ciutat a Granland, Sentrum, Stovner, Majorstuen i Manglerud. El Servei Nacional d\'Investigaci\xc3\xb3 Criminal es troba a Oslo, que \xc3\xa9s una divisi\xc3\xb3 especial de la policia noruega sota la NMJP. El Servei de Seguretat de la Policia Noruega tamb\xc3\xa9 es troba al districte d\'Oslo. Aquest servei \xc3\xa9s una ag\xc3\xa8ncia de seguretat que es va establir el 1936 i \xc3\xa9s un dels organismes no secretes de Noruega._NEWLINE_La policia d\'Oslo va declarar que la ciutat d\'Oslo \xc3\xa9s una de les m\xc3\xa9s segures d\'Europa, per\xc3\xb2 les estad\xc3\xadstiques han mostrat que la delinq\xc3\xbc\xc3\xa8ncia a Oslo va en augment, i alguns mitjans de comunicaci\xc3\xb3 han informat que hi ha quatre vegades m\xc3\xa9s robatoris i furts a Oslo que a la ciutat de Nova York, per exemple. De fet, la policia d\'Oslo rep m\xc3\xa9s de 15.000 informes de furts anualment. Aproximadament el 0,8% dels casos es resolen._NEWLINE_El 22 de juliol de 2011, Oslo va ser l\'escenari d\'un dels dos atacs terroristes: el bombardeig de les oficines del govern d\'Oslo.\n_START_SECTION_\nMedi ambient\n_START_PARAGRAPH_\nOslo \xc3\xa9s una ciutat compacta. \xc3\x89s f\xc3\xa0cil moure\'s en transport p\xc3\xbablic i es pot anar en bicicleta per tota la ciutat, podent-se llogar bicis per tot el centre de la ciutat. El 2003, Oslo va rebre el Premi Europeu de la Ciutat Sostenible i el 2007 la ciutat va quedar segon en el r\xc3\xa0nquing de ciutats m\xc3\xa9s verdes i m\xc3\xa9s habitables del m\xc3\xb3n.\n_START_SECTION_\nEls arbres de Nadal de regal\n_START_PARAGRAPH_\nOslo t\xc3\xa9 una tradici\xc3\xb3 d\'enviar cada any un arbre de Nadal a les ciutats de Washington DC; Nova York; Londres; Edimburg; Rotterdam; Anvers i Reykjav\xc3\xadk. Des del 1947, Oslo ha enviat un avet d\'entre 20\xe2\x80\x9325 m d\'altura i de 50 a 100 anys d\'edat a la Gran Bretanya, com a mostra de gratitud pel seu suport a Noruega durant la Segona Guerra Mundial.'